**Karin Eriksen, Senterpartiet, fylkesråd for Næring og miljø**

Kjære innbyggere!

Troms og Finnmark er en av verdens mest spennende regioner. Troms og Finnmark fylkeskommune skal være en tydelig og forutsigbar samarbeidspartner for de store næringsbjelkene i nord, som fiskeri og havbruk, reiseliv, landbruk, reindrift, mineraler, energi og petroleum og leverandørnæringer i tilknytning til disse. Samarbeidspartiene vil videreutvikle det regionale folkevalgte nivå som den fremste næringspolitiske aktør og være pådriver gjennom de oppgaver og virkemidler regionene har til rådighet. Dette skal gjøres gjennom et sterkere samarbeid med næringslivet og partene i arbeidslivet.

Fylkeskommunen får gjennom regionreformen oppdragsgiveransvaret overfor Siva og for næringshageprogrammet og inkubatorprogrammet, samt ansvar for næringsrettede ordninger fra Innovasjon Norge. Disse virkemidlene vil være sentrale for å nå samarbeidspartienes næringspolitiske mål for Troms og Finnmark.

Reiselivsnæringen er i kraftig vekst og er viktig for hele fylket. Samarbeidspartiene vil lage en ny og felles reiselivsstrategi for Troms og Finnmark.

Havet skal være en sentral ressurs i videreutviklingen av Troms og Finnmark. Sjømatpolitikken må være bærekraftig og gi lønnsomme, helårige arbeidsplasser i fiskerinæringa, både på havet og i landindustrien. Vi skal legge til rette for videre vekst i havbruksnæringen innenfor bærekraftige rammer. Gjennom oppdaterte- og helhetlige kystsoneplaner skal vi bidra til en kunnskapsbasert forvaltning.

Vi er opptatt av å bidra til utvikling av et framtidsrettet landbruk i Troms og Finnmark, som kan utnytte de fortinn vi har i nord. Matproduksjon fra gårdbrukerne i vår region vil i fremtiden være med på å sikre vår selvforsyning av kortreist, trygg og ren mat med høy kvalitet.

Samarbeidspartiene krever at petroleumsressursene, som settes i drift og utvinnes utenfor Finnmarkskysten, må bidra til styrking av distriktsbosetting, verdiskaping og ringvirkninger lokalt.

Leverandørindustri i tilknytning til eksiterende næringer må videreutvikles. Vi vil satse på fornybar energi og miljøteknologi og legge til rette for fremtidige kompetansearbeidsplasser. Lokale naturressurser og energi skal benyttes til industriutvikling framfor å være en råvareleverandør.

Vi forventer at all næringsaktivitet i våre områder tar hensyn til bærekraft, både sosialt, økonomisk og miljømessig. Samarbeidspartienes ambisjon er at Troms og Finnmark skal være et av landets fremste miljøfylker. Vi skal utarbeide plan for utslippskutt for hele fylkeskommunens virksomhet.

Samarbeidspartiene vil arbeide for samhandling omkring miljø og klima med kommunene gjennom regionalt planforum.

Samarbeidspartienes hovedfokus er:

* å legge til rette for utvikling og økt verdiskaping gjennom et offensivt og nyskapende næringsliv
* Troms og Finnmark fylkeskommune skal være en tydelig og

forutsigbar samarbeidspartner for de store næringsbjelkene i nord

* å satse på innovasjon for å bidra til nytenkende og bærekraftig næringsutvikling, som kan styrke landsdelens konkurranseevne.
* at all næringsaktivitet i våre områder tar hensyn til bærekraft, både sosialt, økonomisk og miljømessig.